Hoop dat nuwe minister e-tol sal skrapDipuo Peters, minister van vervoer Die Bondgenootskap teen Stedelike Tol (Outa) het Woensdag gesê hy hoop dat die nuutverkose minister van vervoer, Dipuo Peters, ŉ verandering aan die strategie oor die e-tolsaga sal bring. “Ons vertrou dat minister Peters die beginsels van doeltreffendheid en die beste uitslag vir die samelewing op haar agenda sal hê,” het Outa in ŉ verklaring gesê. “Ons hoop dat daar ŉ gemoedsverandering sal plaasvind en ŉ nuwe strategie in verband met die e-tolprojek aangekondig sal word.” Zuma het Dinsdagmiddag veranderinge aan sy kabinet aangebring. Ben Martins, voormalige minister van vervoer, is nou die minister van energie en het dus portefeuljes met Peters verruil. Outa het gesê hy glo dit is nog nie te laat om die huidige planne rondom e-tol op te skort nie. “Die huidige plan geniet nie die nodige ondersteuning van die publiek om dit te laat slaag nie.” John Moodey, provinsiale leier van die DA, het Woensdag ook ŉ beroep gedoen op Peters om die omstrede e-tolprojek te laat vaar. “Die minister moet van die geleentheid gebruik maak en ag slaan op die publiek se protes en waarskuwingstekens dat die projek nie gaan werk nie,” het Moodey gesê. Moodey sal Woensdag glo ŉ skriftelike versoek aan Peters stuur om dringend die e-tolprojek te hersien en besware oor die projek se deursigtigheid aan te spreek en ware begunstigdes te ondersoek.